Hei, denne artikkelen er over ett år gammel og kan inneholde utdatert informasjon

(Dagbladet): En av Venezuelas presidents brødre, Adan Chavez, sa søndag at støttespillere må vurdere «væpna kamp» i framtiden for å beholde makta, melder nyhetsbyrået Ap.

Samtidig sier han at han foretrekker at de vinner ved frie valg. Utspillet kom samtidig som spekulasjoner rundt Hugo Chavezs skrantende helse har økt. I går sa amerikanske etteretningskilder at Chavez er kritisk syk.

Chavez har vært i Cuba på et ukjent sted etter at han gjennomgikk en operasjon for 16 dager siden. Ifølge meldinger skal det ha vært snakk om en hevelse eller byll i bekkenpartiet, men ytterligere detaljer er ikke kjent.

- Må være foreberedt på kamp Adan Chavez sa søndag at regjeringspartiet ønsker å beholde makta gjennom valg, men at støttespillerne også «må være foreberedt på å væpne seg hvis det blir nødvendig»:

«Som autentiske revolusjonære kan vi ikke glemme andre måte å slåss på», sa han under et bønnemøte for den 56 år gamle president-broren.

Adan siterte Che Guevara og sa at «det vil være feil å begrense oss til valg og ikke bruke andre kampmetoder, som væpna kamp».

Alvorlig syk? President-broren er ifølge nyhetsbyrået AP en «mild tidligere fysikk-professor» som holder en lav profil. Adan Chavez har et nært forhold til broren, men han forklarte ikke hvorfor det kunne bli nødvendig med væpna kamp.



Flere hevdet at den omstridte lederen er alvorlig syk, og enkelte mener å vite at han lider av prostatakreft. Regjeringstalsmenn og familiemedlemmer avfeide dette og forsikret at Chávez snart vil være tilbake i Caracas.

Lørdag kom det et angivelig livstegn fra den venezuelanske presidenten, i form av en twittermelding.

- God morgen til mine. Det er hærens dag og solen lyser sterkt. Jeg sender store klemmer til mine styrker og mitt elskede folk, lød meldingen.

- Komplikasjoner Amerikanske etterretningskilder fastholder likevel at Chávez' tilstand er kritisk, men stabil.

- Tilstanden er kritisk. Han er ikke døden nær, men det er komplikasjoner og absolutt kritisk, sier en anonym kilde til den spanskspråklige Miami-avisen El Nuevo Herald.